Die Rugbywêreldbeker 2011 was die sewende Rugbywêreldbeker wat vanaf 9 September tot 23 Oktober 2011 in Nieu-Seeland aangebied is. Twintig lande het meegeding in 48 wedstryde versprei oor 44 dae om die Webb Ellis-beker in te palm en as die wêreldkampioene gekroon te word. Suid-Afrika was die verdedigende kampioene nadat hulle die Rugbywêreldbeker in 2007 in Frankryk gewen het. Suid-Afrika is egter in die kwarteindronde deur Australië uitgeskakel en Nieu-Seeland wen die toernooi deur Frankryk met 8 – 7 in die eindstryd te klop.
Daar is ’n 10-ure verskil in tyd tussen Nieu-Seeland en Suid-Afrika, gevolglik is alle wedstryde vroegoggend in Suid-Afrika gebeeldsend.
’n Paneel van 10 skeidsregters en 11 lynregters is vir die groepstadium gebruik. Vir die uitkloprondte het die 10 skeidsregters as skeidsregters, lynregters en televisieskeidsregters opgetree.
Van die begin van dié fase af neem die toernooi ’n uitklopformaat aan wat uit agt wedstryde bestaan: vier kwarteindstryde, twee halfeindstryde, ’n derde-plek-wedstryd en die eindstryd.
Elke wedstryd in die uitklopfase móét in ’n oorwinning vir een van die spanne eindig. Indien daar na tagtig minute van gewone spel ’n gelykopuitslag is, word daar verder gespeel om te bepaal wie die wenner is. Aanvanklik word daar twee periodes van ekstra tyd gespeel; die spanne speel dan 10 minute aan ’n kant. Indien daar dan steeds geen wenner is nie word daar vir tien minute gespeel in ’n uitklop-formaat, waar die eerste span wat daarin slaag om punte aan te teken, wen. Indien daar steeds nie ’n wenner is na 110 minute nie word die wenner bepaal deur ’n stelskopkompetisie.
Anders as tydens die 2011 Rugbywêreldbeker sal die top drie spanne in elke groep outomaties vir die 2015 Rugbywêreldbeker in Engeland kwalifiseer. Die vier semifinaliste sal gekeur word vir die 2015-toernooi.
Ierland sorg vir die eerste verrassing deur Australië op 17 September met ’n telling van 22 – 10 te wen.
Op 22 September wen Suid-Afrika vir Namibië met 87 – 0. Dit is die meeste punte wat Suid-Afrika nog tydens ’n Wêreldbekerwedstryd kon aangeteken. Bryan Habana oortref ook Joost van der Westhuizen se Suid-Afrikaanse rekord vir meeste toetsdrieë in die 22ste minuut toe hy sy 39ste drie in die Groen-en-Goud gedruk het.